《和子瞻自净土步至功臣寺》
宋代·苏辙

山平村坞连，野寺钟相答。
晚阴生林莽，落日犹在塔。
行招两社僧，共步青山月。
送客渡石桥，迎客出林樾。
幽寻本真性，往事听徐说。
钱王方壮年，此邦事轻侠。
乡人鄙贫贱，异类识英杰。
立石象兴王，遗迹今岌嶪。
功勋三吴定，富贵四海甲。
归来父老藏，崇高畏摧压。
诗人巧讥病，牛领恣挑抉。
流传后世人，谈笑资口舌。
是非亦已矣，兴废何仓卒。
持归问禅翁，笑指浮沤没。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。